b'\n_START_ARTICLE_\nNehesi\n_START_SECTION_\nDru\xc5\xbeina\n_START_PARAGRAPH_\nEgiptolog Kim Ryholt v svoji recenziji drugega vmesnega obdobja domneva, da je bil Nehesi sin in neposredni naslednik faraona \xc5\xa0e\xc5\xa1ija in kraljice Tati. Egiptolog Darrell Baker, ki se strinja z njegovim mnenjem, domneva, da je bila Tati Nubijka ali nubijskega porekla, ker Henasijevo ime pomeni \xc2\xbbNubijec\xc2\xab. \xc5\xa0tirinajsta dinastija je bila kanaanskega porekla, zato se za Nehesije domneva, da je bil tudi kanaanskega porekla._NEWLINE_\xc5\xa0tirje skarabeji, od katerih je eden iz Semne v Nubiji, trije pa so neznanega izvora, ka\xc5\xbeejo, da je bil Nehesi nekaj \xc4\x8dasa o\xc4\x8detov sovladar. Napis na enem od skarabejev ga omenja kot kraljevega sina, 22 pa kot najstarej\xc5\xa1ega kraljevega sina. Ryholt in  Baker zato sklepata, da je Nehesi postal naslednik prestola po smrti svojega starej\xc5\xa1ega brata, princa Ipkuja. _NEWLINE_Manfred Bietak in  J\xc3\xbcrgen von Beckerath sta prepri\xc4\x8dana, da je bil Nehesi drugi vladar \xc5\xa0tirinajste dinastije. Bietak trdi tudi to, da je bil njegov o\xc4\x8de egip\xc4\x8danski vojak ali uradnik, ki je ustanovil neodvisno kraljestvo v Nilovi delti na ra\xc4\x8dun rivalske Trinajste dinastije.\n_START_SECTION_\nDokazi\n_START_PARAGRAPH_\nNehesi je kljub temu, da je vladal samo pribli\xc5\xbeno eno leto, najbolje dokazan faraon iz \xc5\xa0tirinajste dinastije. Po Ryholtovi zadnji razlagi  Torinskega seznama kraljev je Nehesi dokazan na prvem vnosu v 9. koloni seznama kot prvi vladar iz \xc5\xa0tirinajste dinastije, katerega ime se je ohranilo na tem seznamu._NEWLINE_Dokazan je tudi na \xc5\xa1tevilnih artefaktih iz njegovega obdobja, najve\xc4\x8d na skarabejskih pe\xc4\x8datih. Njegovo ime in napis \xc2\xbbkraljev najstarej\xc5\xa1i sin\xc2\xab je na fragmentiranem obelisku iz Setovega templja v Raahu. Za sede\xc4\x8di kip, ki si ga je prilastil faraon Merenptah, velja, da je prvotno pripadal Nehesiju. Na njem je napis \xc2\xbbSet, gospodar Avarisa\xc2\xab. Odkrit je bil v   Tell El Mukdamu._NEWLINE_Nehesi je dokazan na dveh fragmentih reliefa kralja, ki so ga izkopali v Tel El Dabi sredi 1980. let. Znani sta tudi dve steli iz Tel Habuve (starodavni Tjar): na eni je Nehesijevo rojstno ime, na drugi pa prestol kralja Aahsereja. Steli sta omogo\xc4\x8dili povezati ime Nehesi s prestolnim imenom Aahsere \xcb\x813-s\xe1\xb8\xa5-R\xcb\x81. Pred tem odkritjem se je Aahsere \xc5\xa1tel za hi\xc5\xa1kega kralja._NEWLINE_Leta 2005 so odkrili \xc5\xa1e eno Nehesijevo stelo v trdnjavi Tjar, ki je bila neko\xc4\x8d izhodi\xc5\xa1\xc4\x8de Horove poti \xe2\x80\x93 glavne ceste, ki je vodila iz Egipta v Kanaan.  Na steli je prikazan kraljev sin Henesi, ki daruje oolje bogu Banebd\xc5\xbeedetu. Na njej je tudi napis, ki omenja kraljevo sestro Tani. \xc5\xbdenska s tem imenom in naslovom je znana tudi iz drugih virov pribli\xc5\xbeno iz obdobja hi\xc5\xa1kega kralja Apofisa, ki je vladal na koncu drugega vmesnega obdobja okoli leta 1580 pr. n. \xc5\xa1t. Daphna Ben-Tor je s preu\xc4\x8devanjem Nehesijevih skarabejev ugotovila, da se tisti, ki omenjajo kraljevega sina, slogovno razlikujejo od tistih, ki omenjajo kralja. Kraljev sin in kralj bi zato lahko bila razli\xc4\x8dni osebi z enakim imenom. \xc4\x8ce je to res, bi bil kralj Nehesi vladar v zgodnji Trinajsti dinastiji, \xc4\x8deprav nekateri dokazi ka\xc5\xbeejo, da bi lahko bil hi\xc5\xa1ki princ.\n_START_SECTION_\nVladanje\n_START_PARAGRAPH_\nAvstrijski egiptolog Manfred Bietak za\xc4\x8detek Nehesijeve \xc5\xa0tirinajste dinastije ume\xc5\xa1\xc4\x8da v pozno Trinajsto dinastijo ali tik po letu 1710 pr. n. \xc5\xa1t. \xc5\xa0tirinajsta dinastija je nastala kot posledica po\xc4\x8dasnega razpadanja Trinajste dinastije. Po njenem razpadu do Ahmoza I.  \xc2\xbbnoben posamezen vladar ni bil sposoben obvladovati celega Egipta\xc2\xab._NEWLINE_Ryholt je prepri\xc4\x8dan, da se je \xc5\xa0tirinajsta dinastija za\xc4\x8dela stoletje pred Nehesijem, se pravi pod  Sobekneferujem okoli leta 1805 pr. n. \xc5\xa1t. Ker je bila Trinajsta dinastija neposredno nadaljevanje Dvanajste dinastije, Ryholt domneva, da se je \xc5\xa0tirinajsta dinastija za\xc4\x8dela med Dvanajsto in Trinajsto dinastijo._NEWLINE_Nehesijevo ozemlje je verjetno obsegalo vzhodno delto Nila od Tel El Mukdama do Tel El Habua. Sliko zamegluje splo\xc5\xa1na praksa prila\xc5\xa1\xc4\x8danja in prenarejanja starej\xc5\xa1ih spomenikov. Ker so edini spomeniki, ki so jih odkrili na mestu, kjes so neko\xc4\x8d stali, samo tisti iz Tel El Habua in Tel El Daba, bi njegovo kraljestvo lahko bilo mnogo manj\xc5\xa1e._NEWLINE_Po Nehesijevi smrti je \xc5\xa0tirinajsta dinastija s \xc5\xa1tevilnimi kratko\xc5\xbeivimi kralji \xc5\xa1e naprej vladala v Nilovi delti do leta 1650 pr. n. \xc5\xa1t., ko so Nilovo delto osvojili Hiksi. Zdi se, da je Nehesi ostal dolgo znan tudi po smrti, saj je bilo po njem imenovanih ve\xc4\x8d mest v vzhodni Nilovi delti. Mednje spadata na primer \xc2\xbbPinehsijeva (Nehesijeva) gra\xc5\xa1\xc4\x8dina\xc2\xab in \xc2\xbbPinehsijevo (Nehesijevo) azijsko mesto\xc2\xab.'